THAI เทรดวันสุดท้าย ก่อนแขวน SP พรุ่งนี้! “นายก” ตั้งแง่รอเจ้าหนี้โหวต
THAI ขึ้นเครื่องหมาย SP พรุ่งนี้ จะเป็นหุ้นที่เข้าข่ายอาจถูกเพิกถอนจากตลาดหลักทรัพย์ฯ เกิดทำให้นักลงทุนแห่แก่งกำไรผิดปกติ ด้านนายกฯ ย้ำบินไทยต้องรอด รอเจ้าหนี้โหวตผ่านแผนฟื้นฟูกิจการวันที่ 19 พ.ค.นี้ ฟากคลังยังไม่เสนอกลับเป็นรัฐวิสาหกิจในการเข้าครม.วันอังคารนี้
17 พ.ค. 2564

ผู้สื่อข่าวรายงานว่า หนังสือพิมพ์ข่าวหุ้นธุรกิจ ฉบับวันนี้ (17 พ.ค.64) รายงานว่า ตลาดหลักทรัพย์แห่งประเทศไทย (ตลท.) จะขึ้นเครื่องหมาย SP (Trading Suspension) หรือการห้ามซื้อขายหลักทรัพย์จดทะเบียนเป็นการชั่วคราว บริษัท การบินไทย จำกัด (มหาชน) หรือ THAI เนื่องจากเป็นหลักทรัพย์ที่เข้าข่ายอาจถูกเพิกถอนออกจากตลาดฯ
ขณะที่ความเคลื่อนไหวราคาหุ้น THAI ก่อนจะถูกขึ้น SP กลับมีนักลงทุนเข้ามาเก็งกำไรกันมากผิดปกติ เริ่มจากวันที่ 30 เม.ย.ที่ผ่านมา ราคาหุ้นปิด 1.99 บาทต่อหุ้น หลังจากนั้นราคาหุ้นได้ปรับเพิ่มขึ้นมาต่อเนื่อง โดยเฉพาะในช่วงวันที่ 11-14 พ.ค. 2564 ที่ราคาหุ้นถูกไล่จาก 2.00 บาท ขึ้นมาปิดที่ 2.56 บาท (14 พ.ค. ปิดบวก 0.34 บาท เปลี่ยนแปลงบวก 15.32% มูลค่าซื้อขาย 320.4 ล้านบาท) ท่ามกลางมูลค่าการซื้อขายที่ค่อนข้างหนาแน่น
ด้านพล.อ.ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม กล่าวย้ำว่า ไม่ต้องการให้บริษัท การบินไทย จำกัด (มหาชน) หรือ THAI ล้มละลาย แต่ทุกคนต้องช่วยกัน และยืนยันว่าเมื่อการบริหารแผนเกิดขึ้นและสามารถเดินหน้าตามแผนได้ ถึงจะมาพิจารณาว่าจะดำเนินการอย่างไรต่อไป ซึ่งขณะนี้รัฐบาลถือว่าเป็นการทำงานของผู้บริหารแผนฟื้นฟูกิจการอยู่
“รัฐบาลไม่มีส่วนเกี่ยวข้อง เป็นเรื่องการจัดทำแผนของผู้บริหารแผน และเพื่อให้แผนผ่านตามเจ้าหนี้ รัฐบาลจะยังไม่สนับสนุนเงินอะไรทั้งสิ้น จนกว่าจะมีการเดินหน้าตามแผน” พล.อ.ประยุทธ์ กล่าว
นายอาคม เติมพิทยาไพสิฐ รัฐมนตรีว่าการกระทรวงการคลัง กล่าวว่า จะต้องรอผลการโหวตแผนฟื้นฟู THAI ที่ชัดเจนอีกครั้งในวันที่ 19 พ.ค.นี้ ส่วนกรณีการนำ THAI กลับมาเป็นรัฐวิสาหกิจหรือไม่ ขณะนี้ยังให้คำตอบไม่ได้ แต่จะยังไม่นำเสนอคณะรัฐมนตรีวันที่ 18 พ.ค.นี้
สำหรับแผนฟื้นฟูกิจการของ THAI พบว่า THAI จะมีการปรับโครงสร้างทุน โดยการลดทุนและเพิ่มทุนโดยภายใน 60 วันนับแต่วันที่ศาลมีคำสั่งเห็นชอบด้วยแผน THAI จะดำเนินการลดทุนจดทะเบียนจากจำนวน 26,989,009,500 บาท ให้เหลือจำนวน 21,827,719,170 บาท โดยการตัดหุ้นใน THAI ที่ยังไม่ได้ออกและจำหน่าย จำนวน 516,129,033 หุ้น
ส่วนหลังจากการลดทุนดังกล่าวข้างต้น THAI จะดำเนินการเพิ่มทุนจดทะเบียนจำนวน 196,449,472,530 บาท จากทุนจดทะเบียนเดิมจำนวน 21,827,719,170 บาท เป็นทุนจดทะเบียนใหม่จำนวน 218,277,191,700 บาท โดยการออกหุ้นสามัญเพิ่มทุนใหม่จำนวน 19,644,947,253 หุ้น มูลค่าที่ตราไว้หุ้นละ 10 บาท
โดยจัดสรรหุ้นสามัญเพิ่มทุนของ THAI จำนวนไม่เกิน 6,472,659,485 หุ้น มูลค่าที่ตราไว้หุ้นละ 10 บาท และกำหนดราคาเสนอขายหุ้นสามัญเพิ่มทุนในราคาหุ้นละ 3.8624 บาท ให้แก่นักลงทุนรายใหม่ และ/หรือผู้ถือหุ้นเดิม และ/หรือบุคคลใด ๆ โดยอาจทำในคราวเดียวหรือหลายคราวก็ได้ แต่จะต้องดำเนินการให้แล้วเสร็จภายใน 2 ปีนับแต่วันที่ศาลมีคำสั่งเห็นชอบด้วยแผน ส่วนหุ้นที่เหลือจัดสรรหุ้นเพิ่มทุนให้กับกลุ่มเจ้าหนี้ที่ต้องการแปลงหนี้เป็นทุน
ยันเจ้าหนี้เชื่อมั่นแม้เลื่อนโหวต
ล่าสุด THAI ยังได้ออกแถลงการณ์ชี้แจงกรณีมีกระแสข่าวว่า การที่ THAI ต้องเลื่อนการประชุมเจ้าหนี้เพื่อโหวตแผนฟื้นฟูกิจการจากวันที่ 12 พฤษภาคม เป็นวันที่ 19 พฤษภาคมนี้ เป็นเพราะเจ้าหนี้ยังไม่เชื่อมั่นในแผนฟื้นฟูฯ นั้นไม่เป็นความจริง เพราะการเลื่อนประชุมดังกล่าวเกิดจากการที่ผู้ทำแผนและเจ้าหนี้บางรายได้ยื่นข้อเสนอขอแก้ไขแผนฟื้นฟูกิจการต่อเจ้าพนักงานพิทักษ์ทรัพย์รวม 15 ฉบับ เมื่อวันที่ 7 พฤษภาคม 2564 เจ้าหนี้บางรายจึงขอเลื่อนการประชุมเจ้าหนี้วันที่ 12 พฤษภาคมที่ผ่านมาออกไป เพราะจำเป็นต้องใช้เวลาเพิ่มเติมในการพิจารณาแผนฟื้นฟูกิจการและข้อเสนอขอแก้ไขแผน ซึ่งเป็นขั้นตอนปกติของการฟื้นฟูกิจการ
ขณะเดียวกัน ยืนยันว่าผู้ทำแผนของ THAI มีความตั้งใจและขอให้เจ้าหนี้เชื่อมั่นว่าเจ้าหนี้ทุกรายจะได้รับการชำระหนี้อย่างเป็นธรรมภายใต้แผนฟื้นฟูกิจการที่ได้จัดเตรียมมาเป็นอย่างดี โดย THAI หวังว่าจะได้รับการสนับสนุนจากเจ้าหนี้ในขั้นตอนการลงมติเกี่ยวกับแผน เพื่อให้การดำเนินกระบวนการฟื้นฟูกิจการสามารถเดินต่อไปได้